Ny Tesla-funktion skræmmer brugere på sociale medier

Tesla-ejere er vant til, at deres biler kan lidt mere end gennemsnittet – men den seneste softwareopdatering har fået nettet til at koge. Version 2025.32.3, som rulles ud til Model 3 og Model Y, introducerer en funktion, hvor bilens kameraer kan udløse airbags inden et sammenstød sker.

Tesla kalder det et kvantespring for sikkerheden. Men mange brugere kalder det noget helt andet: skræmmende.

Tanken er enkel: Ved at aflæse omgivelserne kan bilens computer reagere hurtigere end traditionelle sensorer og dermed beskytte fører og passagerer bedre. Men for mange Tesla-ejere vækker det ubehagelige minder om et velkendt problem – nemlig fantombremsning. Altså når bilen bremser hårdt, fordi den tror, den ser en fare, som ikke eksisterer.

“Du fortæller mig, at det samme software-team, der aldrig fik styr på fantombremsning, nu også skal styre mine airbags?” skriver en frustreret ejer på Reddit.

Andre påpeger, at Tesla i forvejen døjer med “fantomviskere” og andre automatiske funktioner, der opfører sig mere som spøgelser end som hjælpere.

Splittede reaktioner

På X (tidligere Twitter) hylder nogle dog funktionen som endnu et bevis på, at Tesla tør rykke grænserne:
“Tesla Vision bliver nu brugt til at øge sikkerheden i bilerne, da de fremover vil anvende eksterne kameraer til at fastholde passagerer og udløse airbags,” skriver Teslarati på X.

Men ikke alle er overbeviste. En bruger på Reddit skriver kort og præcist:

“Ærligt talt, denne opdatering giver mig STOR angst bare ved tanken om det.”

Kun til nye biler

Ifølge Tesla-bloggen Not A Tesla App er funktionen i første omgang kun tilgængelig for Model 3 og Model Y fra 2023 og frem. Tesla forsikrer, at systemet er udviklet efter gældende sikkerhedsstandarder og kollisionskrav.

Alligevel rejser opdateringen det evige Tesla-spørgsmål: Er det genial innovation, eller endnu en software-funktion, som forbrugerne ender med at teste i praksis – på egen krop?

Ny Tesla-funktion skræmmer brugere på sociale medier