Tesla gør Model Y vildere end nogensinde – Her er den nye Performance

Tesla har endelig trukket tæppet af den nye Model Y Performance i Europa – og den er alt andet end en kedelig opgradering. Hvor den almindelige Model Y er kendt som den praktiske og folkelige elbil, er Performance-udgaven et rendyrket muskelbundt i familieformat.

Med to motorer og et opdateret batteripakke springer Model Y Performance fra 0 til 100 km/t på blot 3,5 sekunder. Det er 1,3 sekunder hurtigere end Long Range-versionen – en forskel, der kan mærkes, når man trykker speederen i bund. Topfarten er også hævet til 250 km/t, hvilket gør den til Teslas mest ekstreme crossover til dato.

Den nye adaptive affjedring justerer konstant efter både vej og kørestil, så man kan skifte mellem komfortabel søndagskørsel og sportslig præcision på et splitsekund.

Lige så langt på strømmen

Selv om der er tale om en Performance-model, har Tesla formået at holde rækkevidden næsten identisk med Long Range-versionen. Den klarer nemlig 580 kilometer på en opladning (WLTP), kun seks kilometer kortere end den mere nøgterne variant.

Inde i kabinen finder man en større 16-tommers UHD-touchskærm, nye sportsstole med elektrisk indstilling, varme, køling og lårstøtte samt diskrete kulfiber-detaljer, der understreger bilens sportslige sjæl. Lydsporet leveres af et 16-højttalersystem, som følger med som standard i Europa.

Udenpå er forskellene heller ikke til at overse: En mere aggressiv styling med bagspoiler, kulfiber-accents og kæmpestore 21-tommer Arachnid 2.0-fælge giver et klart signal om, at denne Model Y mener det alvorligt.

Pris og levering

Den nye Model Y Performance er allerede inkluderet som valgmulighed på Teslas danske hjemmeside og de lover, at man kan få nøglerne til bilen i hånden allerede næste måned. Prisen starter omkring ved 489.990 kroner. Altså 90.000 kroner dyrere end Long Range-udgaven med firehjulstræk.

Med den nye Model Y Performance skubber Tesla endnu en gang til grænserne for, hvad en elbil i mellemklassen kan tilbyde. Men den får ikke fred længe – BMW iX3 M og kommende performance-varianter fra blandt andet Polestar står klar i kulissen, og selv i USA mærker Tesla for første gang alvorlig konkurrence på hjemmebanen. Spørgsmålet er, om Model Y Performance kan holde fanen højt nok til at holde både Tesla-fans og performance-entusiaster loyale.

Tesla gør Model Y vildere end nogensinde – Her er den nye Performance